1Ka tšatši le Moshe a feditšego go hloma Ntlokgethwa ka lona, le go e tlotša, le go e kgetha le thoto ya yona ka moka, le dibjana tša yona ka moka, go di tlotša le go di kgetha, 2ka lona leo matona a Baisiraele, e lego bagolo ba meloko ya bona, ba tlišitše dineo; e be e le bagolo bala ba meloko, balaodi ba ba ba badilwego. 3Ba tlišitše dineo tša bona pele ga Morena; e be e le dikoloi tše di selelago tša dihlaka, le dipholo tše lesome le metšo e mebedi. Bagolo ba babedi ba ntšhitše koloi e tee e tee, ba di tliša pele ga Ntlokgethwa. 4Morena a bolela le Moshe a re: 5Amogela tše ba di tlišago, e be tša go dira mediro ya Ngwako wa Kgwerano. Le di neele Balefi ka go lebanya mediro ya bona. 6Moshe a amogela dikoloi tšeo le dipholo tšeo, a di neela Balefi. 7Dikoloi tše pedi le dipholo tše nne o di neetše Bagerisone ka go lebanya mediro ya bona. 8Dikoloi tše nne o di neile Bamerari, ka go lebanya mediro ya bona. Di be di lebelelwa ke Ithamara morwa wa Arone moperisita. 9Bakahathe ga se a ba neela selo ka gobane modiro wa bona sekgethweng e be e le wa go rwala ka magetla.